text: [{"text_idx": "#000004", "text": "Kun taler maosang, ISI De\u0301npasar wantah perguruan tinggi seni tunggal ring Bali, taler ring Indonesia Tengah, maderbe\u0301 swadharma sane\u0301 mabuat miwah utama. \u201cLianan ring ngamargiang Merdeka Belajar-Kampus Merdeka mangdane\u0301 prasida ngembasang siswa sane\u0301 mandiri, kritis, lan kreatif, taler jagi kakinkinang makudang-kudang utsaha sane prasida nincapang lembaga pendidikan tinggi kreatif puniki lamakane\u0301 sida madue\u0301 daya saing global. Kawe\u0301ntenane\u0301 puniki taler pacang kasokong antuk genah jagat Baline\u0301 sane\u0301 becik taler pinaka waranugraha saking Hyang Widhi. Bali maderbe\u0301 e\u0301kosistem kreatif, lan kapurwan seni sane\u0301 panjang, taler sampun dados genah campuhan kompetisi global seni budaya. Bali taler sampun maderbe\u0301 brand sane\u0301 ngangobin jagat. Punika ngawinang, utsaha nadosang ISI De\u0301npasar pinaka hub internasional sajeroning babaosan, paiketan, miwah pakilitan seni budaya ring tingkat dunia pacang prasida labda karya."}, {"text_idx": "#000006", "text": "Re\u0301ktor ISI De\u0301npasar masa bakti 2017-2021, Prof. Dr. Gede Arya Sugiartha percaya pisan ye\u0301ning Prof. Kun pacang prasida nge\u0301nterang ISI Denpasar labda karya masaing ring dunia global, lianan ring nincapang makudang-kudang kainggilan sane\u0301 sampun prasida kapolihang salami puniki. Nyingakin salampah lakun dane\u0301 tatkala nge\u0301nterang Dinas Kebudayaan Provinsi Bali salami kirang langkung kalih warsa, sampun ake\u0301h pisan utpatticitta utawi kreativitas pamargin program miwah kegiatan seni budaya ring aab gering agung puniki, Prof Arya Sugiartha rumasa andel pisan ring kawagedan Prof Kun sane\u0301 pacang makta ISI Denpasar nuju kampus sane\u0301 ngawinang krama Baline\u0301 sami bangga ring pikayun."}]